Марко Ганчев
Песен за квадратурата на кръга

chitanka.info

Върти се кръгово земята.

Върти се кръгово кръвта.

Мъжът върти се край жената

(или обратно) в любовта.

Вълна с вълната в кръг се гони.

След злото чакаме добро.

И в атомите неутрони

кръжат край своето ядро.

И кръг от бръчки по лицето.

И кръг — в дървесното стъбло.

Затуй се казва, общо взето,

че тоя свят е колело.

И неговата квадратура

все искаме да изчислим.

Кръгът ни мята, прекатуря,

но дълго мирни не стоим.

А пак го хващаме: „Предай се

във плен на разум и ръце!

Ес е равно на ер квадрат по три цяло и четиринайсе!“.

И тъй добиваме лице…

1972

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.